Kom ons praat oor ons seuns én ons as pa’s | Netwerk24
Deur Charles Smith 07 Junie 2018 00:00
Dit voel of iets in jou ontplof as jy ’n foto sien van ’n jong man wat ’n selfie neem by ’n toneel waar iemand pas deur ’n trein raakgery is.
Is dit wat ons samelewing geword het?
Gevoelloos. Só selfbehep en narcisties. Is dit die soort kinders wat ons grootmaak? Klein Donald Trumps wat altyd reg is, wat vere voel vir ander se pyn.
Dit is dié vraag wat my nog slegter laat voel as die foto self. Want dit is waar. Kyk om jou. Luister. Kyk in die oë van kinders wat afgeskeep, geboelie óf bederf word. Kyk na al die jong brekers, charmers, laventelhane en spiertiere. En kyk na wat ons samelewing geword het.
Dan besef jy: Ons seuns is in die moeilikheid. En dit is óns skuld. Dié drie name sê baie oor die krisis: Don, Henri, Xander. Maar dit sê nog nie naastenby alles nie. Min kinders met probleme gaan oor tot moord of misdaad.
Ons seuns is in die moeilikheid. En dit is óns skuld.
Dink aan jou eie seun. Jou eie kinders se skool. Doodnormale seuns uit gegoede huise. Wat alles het. Maar kyk hoe hulle vroue behandel (onthou die Spur-voorval), seuns wat op 15 meisies links en regs verneuk (en die pa’s wat lag daaroor). Kyk hoe hulle armes hanteer, anderskleuriges, minderes, soos kelners en winkel-assistente. Dis beslis nie net wit of Afrikaanse seuns nie. Engelse kinders se ingebore meer-derwaardigheid is ’n groot pyn.
’n Ma vertel hoe geskok sy was toe sy haar een seun vir die broer hoor sê: “ ’n Vrou se plek is in die kombuis . . .” Hulle is albei nog op skool.
Dit is ook tyd om te praat oor die hele superskoolkonsep – waar ryk kinders in superspanne leer om altyd beter te doen as ander mense, waar bevoorregting deel is van die kurrikulum en meerderwaardigheid en snobisme onder die kleurbaadjie van goeie maniere vernis word.
Dis moeilik om vandag ’n kind te wees. Die druk is ontsettend hoog.
Dis moeilik om vandag ’n kind te wees. Die druk is ontsettend hoog. Skole wil wen, ouers wil halfgodjies op Facebook uitstal. Dan kry jy bendes en dwelms in skole en wilde partytjies en dranknaweke. En boelies op WhatsApp.
En hulle moet alles kan hanteer.
En ons as pa’s wil hê hulle moet mans wees. Hulle moet jag, rugby speel en die mooiste meisies hê. Niemand sê dit is ook orraait om die beste boeke te lees of self te skryf, te sing en bloot te gaan stap in die natuur nie.
Etiese jag en biltong is deel van ons kultuur. Maar om die natuur te verwoes en leeus te slag vir bloedgeld is barbaars.
Geld en status het van ons monsters gemaak. Dis tyd om te praat oor ons seuns en waarheen hulle op pad is.
Ons moet sê: Meet ons aan ons seuns as hulle goeie en voorbeeldige mans word. Nie as ons die duurste huise en motors het nie.
Ek beplan pa-en-seun-kampe op ons familieplaas, Zeekoegat. Laat weet wie wil dit bywoon. Kom ons praat oor ons seuns. En ons as pa’s.
Daar is baie Stellas wat verhinder kan word.
Meer oor: Charles Smith | Seksisme | Seuns | Stella-Moorde
Afrikaanse mans mag maar ook huil
’n Deursigtige, lieflike, deurnat Vrystaatse April